**Despărţirea**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te duci, iubită scumpă, în ţărmuri depărtate,

Lăsând frumoasa ţară, surori, prietini, frate,

Lăsând în al meu suflet un mult amar suspin!

În ora de pornire, cu toţii împreună

Doresc l-a tale pasuri călătorie bună,

Pe-o cale înflorită şi sub un cer senin.

Mergi dar fără mâhnire, te du şi fii voioasă,

Căci îngerul iubirii şi inima-mi duioasă

Te vor urma oriunde cu tainicul lor zbor;

Şi cât vei fi departe, ca mine te gândeşte,

Că tu eşti a mea viaţă, că soarta ne iubeşte,

Că cerul ne păstrează ferice viitor.

Gândeşte că în lume nimic nu e mai mare,

Mai gingaş, mai puternic, mai sfânt, mai cu-nfocare,

Decât simţirea vie ce tu mi-ai însuflat.

Că orice fericire, că orice dulce bine

Din ochii tăi de rază, îmi vine de la tine,

Precum lumina vine din cerul înălţat.

Oriunde tu vei merge, iubită, ţi-adu aminte

De-a noastre ore pline de dragoste fierbinte,

Comori nepreţuite de scumpe dezmierdări;

De-acele vremi în care a noastră fericire

Schimba întreaga lume în leagăn de iubire

Şi vremea trecătoare în lanţ de sărutări!

Mergi, dragă, plutind vesel ca paserea uşoară

Ce-n faptul dimineţii din cuib la ceruri zboară,

Lovind a sa aripă de rouă şi de flori,

Căci sufletu-mi în taină şoptind inimii tale,

Va depărta de tine orice gânduri de jale,

Va alunga din ochii-ţi oricare negri nori.

Şi când va fi lumină, şi când în miez de noapte

Vei asculta cu lacrimi a îngerilor şoapte,

Zi, draga mea, atunce, precum oi zice eu:

„Nu e fiinţă-n lume ca mine de iubita!

Amorul mă-ncunună cu-o rază strălucită,

Veneţia m-aşteaptă zâmbind la visul meu!”